Fil-11 ta' Jannar, Charles Michel, il-President tal-Kunsill Ewropew, iltaqa' mal-President Recep Tayyip Erdoğan tat-Turkija f'Istanbul. Il-presidenti kellhom diskussjoni dwar kif l-UE u t-Turkija jistgħu jaħdmu flimkien biex inaqqsu t-tensjoni fil-Lvant Nofsani u fil-Libja. Huma indirizzaw ukoll ir-relazzjonijiet bejn l-UE u t-Turkija. It-tnejn għandhom interess biex jipprevjenu ċiklu ġdid ta' vjolenza fil-Lvant Nofsani permezz ta' tnaqqis tat-tensjoni u djalogu. Rigward il-Libja, il-President Michel laqa' b'sodisfazzjon il-lingwaġġ kostruttiv tad-Dikjarazzjoni Konġunta tal-President Erdoğan mal-President Putin dwar waqfien mill-ġlied u appoġġ għall-proċess ta' Berlin. Hemm bżonn ta' soluzzjonijiet innegozjati u politiċi. L-UE tifhem li t-Turkija għandha tħassib dwar is-sigurtà fir-rigward tal-Grigal tas-Sirja iżda tinsisti fuq il-konformità mad-dritt internazzjonali. L-UE tappoġġa l-proċess politiku mmexxi min-NU fis-Sirja. Il-President Michel u l-President Erdoğan kellhom djalogu miftuħ u utli dwar ir-relazzjonijiet bejn l-UE u t-Turkija. Huwa importanti li t-tnejn jikkooperaw fuq kwistjonijiet fejn ikollhom interessi komuni iżda wkoll jindirizzaw b'mod miftuħ dawk li jifirduhom. Il-pressjoni migratorja li t-Turkija tkompli tħabbat wiċċha magħha hija vasta. L-UE tirrikonoxxi l-piż li hemm fuq il-pajjiż peress li dan jospita sa erba' miljun refuġjat. Fil-kuntest tad-Dikjarazzjoni UE-Turkija, l-UE tkompli tappoġġa proġetti għar-refuġjati u l-komunitajiet ospitanti. Qed jinbnew skejjel u sptarijiet; ir-refuġjati qed jirċievu assistenza fi flus kontanti u aħna qed ngħinu fil-ġestjoni tal-migrazzjoni. Il-President Michel fakkar fil-pożizzjoni tal-UE dwar it-tħaffir illegali mit-Turkija, fejn l-UE tinsab f'solidarjetà sħiħa ma' Ċipru. It-taħditiet ta' riżoluzzjoni dwar Ċipru huma essenzjali biex jiġu indirizzati xi wħud mill-kwistjonijiet li joħolqu firda. Il-President tal-Kunsill Ewropew esprima wkoll it-tħassib tiegħu dwar il-memorandum ta' qbil reċenti bejn il-Libja u t-Turkija. Iż-żewġ presidenti qablu li jistabbilixxu kuntatt dirett fuq bażi regolari u kull meta l-avvenimenti jiddettaw dan, sabiex itejbu r-relazzjoni, fl-interess taż-żewġ partijiet.